
„Neuspokojte sa s tým, čo vám život dáva, ale zlepšujte život a niečo budujte.“

1. História lokality
Tisovec je mesto rozkladajúce sa na brehu rieky Rimavy. Pomenovanie dostalo od názvu stromu tis. Najstaršie osídlenie lokality Tisovec spadá do mladšej doby bronzovej, o čom svedčí archeologicky preskúmané pohrebisko. Tisovec je staré banské mesto, ktorého vznik sa datuje 13. storočím. Prvá, doposiaľ známa písomná zmienka o Tisovci, pochádza z roku 1334. Túto listinu vydal kráľ Karol Róbert na Vyšehrade, kaločskému arcibiskupovi Ladislavovi a sedmohradskému vojvodovi Tomášovi pri vzájomnej výmene majetkov. V uvedenej listine sa Tisovec spomína ako Tyzolc. Na prelome 14. a 15.storočia sa Tisovec v listinách spomína ešte ako dedina, z toho vyplýva, že na mestečko mohol byť povýšený koncom 15. a začiatkom 16. stor. V hospodárskom rozvoji Tisovca bola určujúcim činiteľom ťažba železnej rudy. Po szatmárskom mieri nastalo obdobie postupnej rekonštrukcie a hospodárskeho rozvoja mesta. V roku 1765 Pavel Kramer založil mlyn na výrobu papiera a v roku 1800 bola založená papiereň. V Tisovci bolo rozšírené krajčírske, kováčske, kolárske, sudárske, garbiarske, či čižmárske cechovníctvo. V roku 1783 bola postavená vysoká pec, ktorá sa v 40-tych rokoch 19. stor. stala najväčším producentom surového železa v Uhorsku. 
Prvá zmienka o obci Rimavská Píla je z r. 1456, kde sa spomína ako osada v chotári Tisovca. Už vtedy tu bola píla (gáter). Údaje z r. 1569 hovoria o príslušnosti osady k Banskobystrickej (banskej) komore v súvislosti s uhliarstvom. Aj archívne dokumenty (v ŠÚBA Banská Štiavnica) dokladajú pálenie drevného uhlia v okolí Tisovca. Popri maďarskom názve (Furesz) sa názov obce postupne menil (1808 - Pila, 1928 - Píla, 1948 - Rimavská Píla). Z roku 1882 je zmienka o 72 domoch a 739 obyvateľoch. Tí pracujú predovšetkým v lesoch, na píle, no venujú sa tiež výrobe šindľov a najmä furmankám. V severnej časti chotára sa v 19. stor. v lokalite Hámrik nachádzal hámor (jeho vodný náhon je dodnes v teréne čitateľný). Činnosť hámra bola logická predovšetkým v súvislosti s rozvojom železiarstva v Tisovci. V obci je tiež sčasti zachovaný mlynský náhon a prestavaná budova pôvodného mlyna, najskôr vodného, neskôr elektrického. Už koncom 19. a začiatkom 20. storočia je dedina známa aj ovocinárstvom. V počiatkoch obce sa život sústreďuje na dnešnom dolnom konci pozdĺž rieky Rimavy. Do roku 1979 bola samostatnou dedinou a od tohto roku je mestskou časťou mesta Tisovec. 
Rómska osada v mestskej časti Rimavská Píla vznikla v koncom šeťdesiatych rokov 20. storočia. Jej pôvodný názov bol Cigánska osada, ktorá bola neskôr premenovaná na Hrb. Bola obývaná niekoľkými rodinami, ktoré sem boli presídlené z inej časti mesta, aby boli sústredení na jednom mieste. Neskôr sa rozrástla o obyvateľov, ktorý sa sem presťahovali z obce Muráň v okrese Revúca. Postupne sa rómski obyvatelia sťahovali aj do obce medzi majoritné obyvateľstvo. 
V roku 2007, 13. mája bolo otvorené v obci komunitné centrum. Slúžilo širokej verejnosti s cieľom pomáhať jednotlivcom a rodinám, ktoré sa ocitli v hmotnej a sociálnej núdzi. V centre sa usporadúvali rôzne besedy, vzdelávania a spoločenské akcie. Deti sa učili novým zručnostiam. Pracovali tu terénne sociálne pracovníčky z mesta Tisovec a mnohí dobrovoľníci. 
Mesto Tisovec realizovalo v rokoch 2019-2020  dopytovo orientovaný projekt "KOMUNITNÉ CENTRUM TISOVEC". Uskutočnila sa rekonštrukcia existujúceho objektu v meste Tisovec, v mestskej časti Rimavská Píla pre účely zriadenia a oficiálneho fungovania komunitného centra. Cieľom projektu je zlepšiť prístup ľudí z MRK k sociálnej infraštruktúre. Výška poskytnutého nenávratného finančného príspevku je 80 267,13 EUR. Tento projekt sa realizoval vďaka podpore z Európskeho fondu regionálneho rozvoja v rámci Operačného programu Ľudské zdroje.
Neskôr sa mesto zapojilo do národného projektu „Komunitné služby v mestách a obciach s prítomnosťou marginalizovaných rómskych komunít – II. Fáza“, ktorý bol financovaný z prostriedkov Európskeho sociálneho fondu v rámci Operačného programu Ľudské zdroje - Integrácia marginalizovaných rómskych komunít a od 1. apríla 2021 vzniklo komunitné centrum. Od augusta 2023 funguje vďaka národnému projektu „Terénna sociálna práca a komunitné centrá – Spolu pre komunity“, ktorý realizuje MPSVaR SR. Poskytovanie sociálnych služieb v  sa riadi Zákonom o sociálnych službách.  
V komunitnom centre sa poskytujú sociálne služby ambulantnou a terénnou formou, vykonávajú aktivity a zabezpečujú činnosti v zmysle § 24d Zákona o sociálnych službách pre celú komunitu a taktiež pre občanov v nepriaznivej sociálnej situácií, ktorí sú ohrození sociálnym vylúčením, majú obmedzené schopnosti a možnosti sa spoločensky začleniť a samostatne riešiť svoje problémy pre zotrvávanie v priestorovo segregovanej lokalite s prítomnosťou koncentrovanej a generačne reprodukovanej chudoby. 
Cieľom komunitnej práce je poskytnúť odbornú pomoc všetkým jej obyvateľom na komunitnej, ale aj individuálnej báze, a to nie len tým, ktorí sú v nepriaznivej sociálnej situácii a sú sociálne vylúčení alebo v ohrození sociálneho vylúčenia a nie sú schopní sami ani s pomocou rodiny, blízkych osôb, komunity nájsť primerané riešenie svojho sociálneho problému. Taktiež jedným zo základných cieľov komunitnej práce je formou komunitno - občianskeho vzdelávania vytvárať predpoklady a podmienky na zvyšovanie všeobecnej, vzdelanostnej a kultúrnej úrovne obyvateľstva.

1.1 SWOT analýza KC
	S - Silné stránky
	W – Slabé stránky 

	· Kvalifikovanosť pracovníkov KC
· Nadviazanie na prácu KC z minulosti
· Dostupnosť KC pre všetkých obyvateľov 
· Podpora zo strany zriaďovateľa
· Možnosť poskytovať rôzne aktivity
· Znalosť lokality
· Sieťovanie organizácií 
· Uskutočňovanie aktivít na základe požiadaviek z komunity
· Rôznorodosť voľnočasových aktivít pre deti a mládež
· Dobrá poloha KC
· Zmapovanosť a znalosť komunity
· Spoluprácia s organizáciami v meste

	· Vnímanie KC ako inštitúcie, ktorá poskytuje služby iba pre MRK
·  Malý záujem členov komunity o možnosť využívania priestorov KC na stretávanie sa
·  Nezáujem rodičov o podporu vzdelávania svojich detí
·  Nezáujem členov komunity o dobrovoľníctvo
·  Málo pracovných príležitostí v regióne


	O - Príležitosti
	T - Ohrozenia

	· Možnosť využívať priestory KC na stretávanie sa rôznych skupín obyvateľstva
· Rôznorodosť aktivít
· Zlepšiť spoluprácu KC-TSP
· Činnosť Komunitnej rady
· Podpora dobrovoľníctva 
· Zapojenie komunity do činnosti KC
	· Nezáujem členov MRK o zlepšenie ich zlej životnej situácie
· Výskyt sociálno-patologických javov v lokalite – alkoholizmus a záškoláctvo
· Nízka finančná gramotnosť v MRK
· Syndróm vyhorenia pracovníkov KC
· Ľahostajnosť členov komunity voči dianiu v meste
· Veľký počet obyvateľov vo vyššom veku v obci
·  Vysoká nezamestnanosť
·  Demografický vývoj v obci




2. Mapovanie potrieb
     Aktuálne mapovanie v projekte Spolu pre komunity sa uskutočnilo priebežne v mesiacoch november 2023  až marec 2024. Na mapovanie sa použili dotazníky s uzavretými a aj otvorenými otázkami, zisťovanie bolo priebežne dopĺňané rozhovorom, v ktorom občania prezentovali svoje názory a podnety. V  mnohých prípadoch  bola použitá iba forma rozhovoru, pretože  lepšie vyhovovala na zisťovanie u niektorých občanov. Bola usporiadaná jedenkrát diskusná/fokusná skupina a jedenkrát okrúhly stôl. Obe boli uskutočnené v priestoroch komunitného centra. Mapovanie sa uskutočňovalo priebežne v dopoludňajších alebo popoludňajších hodinách, robili ho komunitná pracovníčka, odborný manažér a pracovník KC. V troch prípadoch bola prítomná dobrovoľníčka. 
Mapovaniu predchádzala príprava otázok do dotazníkov, ktoré boli v priebehu mapovania dopĺňané na základe osobných skúseností pri mapovaní. Komunitná pracovníčka si pripravila plán mapovania na jednotlivé týždne. Následne po mapovaní bolo toto vyhodnocované a zapisované do pomocných zošitov. Keďže to bolo prvé mapovanie v Komunitnom centre na Rimavskej Píle potrebné pre zostavenie Akčného plánu, pracovníčky robili podľa inštrukcií koordinátorky a dostupných materiálov na stránke IMPLEA. 
Celkom bolo v obci oslovených  333 občanov, z toho 187 žien a 155 mužov. Oslovení podľa veku – mládež 13-18 rokov 13, mladí dospelí 19-26 rokov 27, dospelí 293. Vyplnených bolo 203 dotazníkov, vyplnilo ich 109 žien a 94 mužov.

3. Výsledky mapovania potrieb
3.1 Demografia
V meste Tisovec žije ku dňu posledného sčítania obyvateľov v roku 2021 celkom 3720 občanov, z toho 1792 žien a 1928 mužov. (Zdroj Štatistický úrad SR)
Podľa oficiálnych štatistík Mestského úradu v Tisovci k 25.3.2024 v meste Tisovec žije celkovo 3620 obyvateľov, z toho 435 príslušníkov MRK. V  mestskej časti Rimavská Píla k tomuto dátumu je evidovaných 477 obyvateľov, 239 mužov a 238 žien. Pracovníci komunitného centra evidujú v obci 164 osôb z MRK, 76 je žien a mužov 88. 
 V segregovanej osade Hrb žije 68 obyvateľov v deviatich domoch, prevažne zrubového charakteru. Rómovia v obci žijú v rodinných domoch asimilovaní medzi majoritným obyvateľstvom. Vzdelanostná úroveň v komunite je na úrovni základného vzdelania, iba minimum z nich má ukončenú strednú školu s maturitou alebo strednú školu bez maturity. Väčšina členov MRK je rímskokatolíckeho vierovyznania, kostol však navštevujú sporadicky. V komunite je vysoká miera nezamestnanosti, mnohí nie sú registrovaní na Úrade práce. Jej členovia si zarábajú príležitostnými a sezónnymi brigádami.

3.2 Fyzická infraštruktúra
Obyvatelia v meste Tisovec a jeho mestskej časti Rimavská Píla žijú v 1029 domoch, 880 je rodinných domov a 82 bytových domov. (Zdroj Štatistický úrad SR) Väčšina domov má vodovodnú prípojku z verejnej siete, časť má vlastný zdroj vody. 57 domov je bez pripojenia ku zdroju pitnej vody. Domy sú pripojené na kanalizačnú sieť, respektíve majú vlastný septik a žumpu. 
V lokalite v osade Hrb je prevažná väčšina obydlí postavených nelegálne na pozemkoch, ktoré patria evanjelickej cirkvi. Tieto sú bez pripojenia ku pitnej vode a elektrickej energii. Vodu získavajú zo studne, ktorá je v blízkosti osady alebo z verejnej studne v obci. Príbytky si vykurujú tuhým palivom. Kanalizačná sieť v tejto časti nie je. Mesto Tisovec poskytuje dva veľkokapacitné kantajnery, ktoré po ich zaplnení pravidelne vyváža. 
V obci Rimavská Píla je v prevádzke materská škola a  dva obchody s potravinami, kde si občania môžu zabezpečiť základné potreby pre život. Od roku 2007 je v prevádzke komunitné centrum, ktoré poskytuje odbornú pomoc klientom v ich nepriaznivých životných situáciách, umožňuje a pomáha pri príprave detí na vyučovanie, uskutočňujú sa tu rôzne formy vzdelávania pre dospelých, komunitné aktivity, spoločenské aktivity, komunitná práca. 
V meste Tisovec je možné zamestnať sa u týchto zamestnávateľov: 
· CALMIT, spol. s.r.o. Tisovec
· Ecometal, s.r.o. Tisovec
· CSM Industry, s.r.o. Tisovec
· DAJO servis, s.r.o. Tisovec
· Agrospol Hradová
· Agrofarma Dianiška
· Tiswood s.r.o Tisovec
· Ľuboš Manica – BRYSYRT, Tisovec
· Píla Pavlík, Tisovec
· Locoproject, s.r.o. Tisovec
Okrem uvedených firiem je možné pracovať v materských školách, základnej škole a v stredných školách, ktoré sú na území mesta. 
Odpad z obce sa odváža v pravidelných intervaloch na zmluvnú skládku odpadu v Brezne. 
Obyvatelia s obce môžu využiť na dochádzanie za prácou, do školy, do inštitúcií alebo za lekármi prímestskú autobusovú a vlakovú dopravu. 



3.3 Inštitúcie
Pracovníci komunitného centra spolupracujú s organizáciami, ktoré pôsobia v meste Tisovec. Sú to: 
· Mestský úrad 
· Mestská polícia
· Mestské lesy
· Základná škola Dr. Vl. Clementisa
· Materská škola Tisovec
· Materská škola Rimavská Píla
· Základná umelecká škola 
· Knižnica A.H.Škultétyho
· MŠK Tisovec
· Cirkevný zbor evanjelickej cirkvi a.v. v Tisovci
· Výbor mestskej časti Rimavská Píla
· Klub dôchodcov Rimavská Píla
· DD a DSS Tisovec
· TSP Tisovec
· MOPS Tisovec
· Koordinátor aktivačných činností
· MUDr.  Bindasová, pediater
· MUDr. Šuran, všeobecný lekár
Okrem uvedených inštitúcií sú v meste dve stredné školy:
Evanjelické gymnázium a Stredná odborná škola.
Deti a dospelí sa môžu venovať športovým aktivitám ako je futbal, workout, tenis, stolný tenis.
Športové vyžitie umožňuje v letných mesiacoch letné kúpalisko v areáli základnej školy.
V meste je možné navštíviť Mestské múzeum v Clementisovom dome, kde je expozícia venovaná tomuto rodákovi. 
Kultúrne akcie  usporadúva  Mestské kultúrne stredisko, pri ktorom pracuje Divadelný súbor Daxner a Mužský spevokol Dr. Samuela Daxnera. 
Mimo mesta spolupracuje komunitné centrum s organizáciami: 
· Úrad práce a sociálnych vecí v Hnúšti
· Úrad práce a sociálnych vecí v Revúcej
· Sociálna poisťovňa v Rimavskej Sobote
· ZP Dôvera 
· VŠZP
· ZP Union
· Oddelenie sociálno-právnej ochrany detí a sociálna kuratela v Rimavskej Sobote
· Probácia a mediácia, Okresný súd v Rimavskej Sobote
· OO PZ v Hnúšti
· OO PZ v Revúcej
· TSP Hnúšťa

Obyvatelia mesta majú dostupnú základnú zdravotnú starostlivosť – 2x všeobecný lekár pre dospelých, 1x pediater, 1x dentista a 2x do týždňa gynekológ, v meste je 1 lekáreň.
Dostupné je predškolské vzdelávanie v dvoch materských školách, základné školstvo, vzdelávanie v stredných školách, poštové služby, sociálne služby (TSP Tisovec, KC Rimavská Píla, opatrovateľská služba). 
Na území mesta pôsobia rôzne občianske združenia a spolky.

3.4 Neformálna sociálna štruktúra
V meste Tisovec a jeho mestskej časti Rimavská Píla žije prevažne obyvateľstvo slovenskej národnosti, menšinu tvoria Rómovia, podľa Atlasu rómskych komunít z roku 2019 1%-10% a niekoľko obyvateľov sa priznáva ku iným menšinám – maďarskej a českej. 
Veľkú skupinu MRK v lokalite tvoria ľudia so základným vzdelaním, mnohí sú bez záujmu o prácu. Ženy sa venujú výchove a zabezpečeniu základných životných potrieb pre deti a rodinu. Muži chodia pracovať na brigády v rámci celého Slovenska. Problémom v tejto skupine obyvateľov je ich vysoká zadlženosť a množstvo exekúcií. Veľkým problémom je zanedbávanie povinnej školskej dochádzky u detí z osady Hrb, kde niektorí rodičia už boli aj vo výkone trestu, ale po návrate domov ich deti naďalej nenavštevujú školu pravidelne. Sú to deti vzdelávajúce sa v špeciálnych triedach v ZŠ. Takto je vzdelanostná úroveň veľmi nízka a uplatnenie na trhu práce minimálne. 
Ďalšou kategóriou sú ľudia, ktorí majú ukončené základné vzdelanie, sú nezamestnaní, ale pracujú na aktivačných prácach v rámci Úradu práce a vykonávajú údržbu verejných priestranstiev. Tieto vykonávajú niekoľko rokov a považujú to za svoje zamestnanie. Snažia sa nájsť si prácu s pravidelným príjmom, ale v mieste bydliska a jeho blízkom okolí napriek niekoľkým väčším zamestnávateľom nie sú zamestnateľní. Dôvodom je ich nízke vzdelanie a nekvalifikovanosť a u mnohých sú prekážkou aj spoje prímestskej dopravy, ktorými by mohli dochádzať do práce a z práce. Preto dlhodobo pretrváva ich nevyhovujúca sociálna situácia. 
U mladšej generácie, ktorá má ukončené stredoškolské vzdelanie s maturitou je problémom pri uchádzaní sa o pracovné pozície nedostatok praxe a z tohto dôvodu sa mnohí zamestnávajú mimo odboru, ktorý vyštudovali. 
VŠ vzdelanie v meste Tisovec má ukončené iba malý počet Rómov a títo sú začleňovaní bez problémov medzi majoritné obyvateľstvo.
Rómovia, ktorí nepracujú a sú odkázaní na sociálne dávky, materský príspevok žijú dlhodobo v generačnej chudobe už niekoľko generácií a nie sú schopní vymaniť sa z tohto spôsobu života. Deťom neumožňujú vzdelávať sa, pretože vzdelanie a vedomosti nie sú pre nich dôležité pre život. Pracovníci komunitného centra sa snažia prácou s dospelými klientmi dosiahnuť, aby svoje deti posielali do školy pravidelne. Taktiež pracujú s deťmi a mládežou  a umožňujú im získavať nové vedomosti počas prípravy na školské vyučovanie alebo vo voľnočasových aktivitách v komunitnom centre. Snažia sa podporovať deti, ktoré prejavujú nejaký talent v umeleckej alebo športovej oblasti. Osobitne sa venujú práci matkám s deťmi, ktoré učia základným zručnostiam pri starostlivosti o ich deti. 
Životný štýl segregovane žijúcich je veľmi jednoduchý na jednej strane a na druhej strane príliš náročný na prežitie. Ak niekto z komunity pracuje, pracuje veľmi ťažko a za nízku mzdu a jeho príjem je postačujúci akurát na zabezpečenie stravy a základnej hygieny, liekov, cestovného pre členov domácnosti. Často krát hľadajú útechu a zabudnutie v alkohole ktorý konzumujú pri príležitosti rodinných osláv, kedy sa stretávajú široké a mnohopočetné rodiny alebo v čase príjmu sociálnych dávok.  Neraz im potom neostanú financie na nepredvídané výdavky a potom sa zadlžujú. Pracovníci v takýchto prípadoch vplývajú na nich, aby svoje rodiny zbytočne nezadlžovali neuváženými výdavkami. 
Susedské vzťahy sú komplikované, každá rodina je síce súdržná, ale voči iným nie vždy prispôsobivá. Všetci si žijú svojím životom, väčšinou bez záujmu o niekoho iného. 
Komunitné centrum im poskytuje bezpečné miesto pre stretávanie sa a rôzne činnosti, rozhovory, vzdelávanie sa. Prirodzené autority v tejto komunite nie sú, občas rešpektujú niektorých jej mužských členov. 
Ďalšou skupinou ohrozenou sociálnym vylúčením sú na Rimavskej Píle seniori, ktorí tvoria medzi majoritným obyvateľstvom nie malú skupinu. Niektorí sa ešte aktívne zapájajú do diania v obci, navštevujú klub dôchodcov, kde sa pravidelne stretávajú. Mnohí však o toto nemajú záujem z rôznych dôvodov – oslabené zdravie, nezáujem o dianie v obci. Pracovníci KC pracujú aj s touto vekovou kategóriou.  

3.5 Informácie o životnom štýle
V mestskej časti Rimavská Píla žije vekovo rôznorodé obyvateľstvo. Prevažujú seniori,  ktorí sú tu so životom v obci spokojní a nemajú už záujem spolupodieľať sa na dianí v obci. Ich problémom je dostupnosť lekárskej starostlivosti, hlavne odborných lekárov, dostupnosť blízkych miest verejnou dopravou. 
Časť občanov v produktívnom veku je zamestnaná v meste Tisovec alebo v blízkych mestách a časť dochádza za prácou do miest v rámci celého Slovenska. 
Kvalita a potenciál komunity je na priemernej úrovni. V segregovanej lokalite  žijú muži a ženy, ktorí sú manuálne zdatní a veľmi pracovití. Ich potenciál je využiteľný hlavne pri namáhavých a ťažkých  prácach či už pri stavbách, v lesnom priemysle, v poľnohospodárstve, v technických službách, v stavebníctve a iných odvetviach ťažkého priemyslu. Táto časť komunity je schopná takéto práce vykonávať bez akýchkoľvek problémov.
Ľudia v MRK sú skromní, často frustrovaní zo svojej životnej situácie, hlavne z nedostatku financií. Životná úroveň týchto ľudí je na veľmi nízkej úrovni a často sú nútení vyžiť len zo sociálnych dávok. Ich najväčším prianím je nájsť si prácu a zvýšiť svoju životnú úroveň. Hodnotový systém komunity je postavený na nedôvere vo vzdelávanie a uplatnení sa na trhu práce. Dlhodobá nezamestnanosť je spôsobená najmä nevhodnou a nedostačujúcou kvalifikáciou pracovnej sily, nedostatkom pracovných miest pre ľudí so základným vzdelaním. Z výsledkov mapovania vyplynulo, že by chceli dosiahnuť pozitívne zmeny týkajúce sa ich sociálnej situácie, chceli by zarábať viac, zabezpečiť si lepšie bývanie a lepšie podmienky pre seba a svoje rodiny. K dosiahnutiu požadovaných zmien uviedli potrebu zvýšenia vzdelanostnej úrovne, napríklad absolvovaním rôznych kurzov pre uplatnenie sa na trhu práce. 
Všetky aktivity KC Rimavská Píla smerujú k postupnému začleňovaniu užívateľov sociálnej služby do oblastí sociálneho a verejného života, z ktorých boli z nejakých dôvodov vylúčení. Zároveň je kladený dôraz na rešpektovanie a podporu prirodzených sociálnych vzťahov v ich neformálnej sociálnej sieti.
Zamestnanci KC Rimavská Píla organizujú rôzne aktivity, ktorých cieľom je zapojenie a začlenenie sa obyvateľov do spoločnosti a zlepšovanie vzťahov medzi jednotlivcami a skupinami v rámci  komunity v obci.
3.6 Zistené potreby/problémy
Mapovanie sme robili postupne  medzi obyvateľmi Rimavskej Píly. Výsledkom bolo identifikovanie ich potrieb, podnetov, požiadaviek. Medzi najčastejšie uvádzanými boli:
· v rómskej osade Hrb bolo najčastejšie opakované osvetlenie cesty do osady, zavedenie elektriny do domácností a uľahčenie prístupu ku pitnej vode, častejšie vyvážanie kontajneru so smeťami, pomoc so zlepšením stavu cesty do osady, lebo počas zimy a keď často prší je tam blato a deti chodia do školy umazané. Tieto problémy trápia občanov tejto časti obce už dlhodobo,
· obyvateľov obce bývajúcich pri ceste 1. triedy  trápi absencia chodníka na tejto ceste, pretože je tu zvýšená premávka osobných a aj nákladných áut, ktoré často prekračujú povolenú rýchlosť v obci, 
· občania bývajúci pri Rimave na ul. Družstevnej by privítali reguláciu Rimavy v tejto časti obce, pretože počas dlhšie trvajúcich dažďov im zaplavuje dvory. Tiež bolo upozornené aj na reguláciu potokov pretekajúcich v iných častiach obce, s ktorými je problém hlavne v čase, keď sú silnejšie zrážky a potoky sa vybrežujú,
· často opakovanou bola potreba opravy a doplnenie hracích prvkov na detskom ihrisku, oprava lavičiek, aby sa tam mohla vytvoriť oddychová zóna pre rodičov s deťmi z obce. Bolo by vhodné urobiť tiež aj revitalizácia celého športového areálu, aby mali kde obyvatelia tráviť voľný čas a venovať sa športovým aktivitám,
· občania by chceli aj viacej aktivít pre deti a mládež počas prázdnin. Bolo by dobré nadviazať na aktivity OZ ZDAR, ktoré tu v minulosti aktívne pracovalo s deťmi, hlavne v spolupráci s evanjelickou cirkvou augsburského vyznania,
· dospelí by prijali nejaké kultúrne programy aj na Rimavskej Píle, aby sa kultúrny dom využíval na rôzne koncerty a divadlá, ako to bolo v minulosti,
· zaujímavou bola požiadavka na zriadenie úradovne MsÚ na Rimavskej Píle, kde by si občania mohli vybaviť niektoré základné úradné záležitosti, aby nemuseli cestovať do Tisovca, pretože nie vždy  počas dňa je dobré autobusové spojenie, 
· mladšia veková kategória by chcela mať vlastné priestory pre klubovú a krúžkovú činnosť, kde by sa mohli venovať svojím záľubám a aj udržiavať rómsku kultúru   založením  tanečného súboru a hudobnej skupiny,
· dobrým podnetom bolo aj to, aby sa väčšia pozornosť venovala rodákom  a tu pôsobiacim osobnostiam (Terézia Vansová, Matej Hrebenda, Ján Vansa, Daniel Záboj Lauček, Pavel Koncoš). Návrh bol na vytvorenie pamätnej izby, pretože Rimavskú Pílu navštevujú aj žiaci zo škôl a iné skupinky záujemcov o históriu z iných miest Slovenska a nie je toto prezentované, iba formou informačných tabulí, ktoré sú osadené pri kostole,
·  niektorí obyvatelia prejavili aj nespokojnosť so správaním sa rómskeho obyvateľstva z osady, ktoré často býva hlavne v lete hlučnejšie.  Tiež upozorňovali aj na to, že niektoré deti sú stále doma a nechodia do školy. Problém je čiastočne vyriešený situovaním MOPS na Rimavskej Píle, keď slúžia je tu pokojnejšie a aj pred obchodom sa nevytvárajú skupinky,
· občania by uvítali úpravu dvora KC na miesto na trávenie voľného času pre deti a dospelých s možnosťou reparácie  existujúcich hracích prvkov pre deti, rozšírenie komunitnej záhrady o kríky drobného ovocia, vybudovanie skalky
· mohol by sa aj zlepšiť aj celkový výzor obce, napríklad vysadením drevín popri toku Rimavy, prípadne kvetinovej výzdoby na niektorých miestach v obci,
· keďže na Rimavskej Píle je viacej starších obyvateľov, ktorí majú problém s mobilitou, bolo by dobré uvažovať nad zriadením sociálneho taxíka. Táto požiadavka tiež vyplynula z mapovania,
· v časti obce nazývanej Potok, kde žije niekoľko rómskych rodín by potrebovali opraviť pouličné osvetlenie, pomoc s dovozom materiálu na vyrovnanie cesty a s vyriešením problému s prípojkou vody z rezervoára do domov,  
· premietanie letného kina vo dvore KC, usporiadanie divadelných predstavení v kultúrnom dome, 
· doplnenie križovatiek pri vychádzaní z bočných ulíc na hlavnú cestu v obci o zrkadlá, kvôli lepšej prehľadnosti pri vychádzaní na cestu, 
· oživenie evanjelického cirkevného zboru, aby tu pôsobil stály farár,  v minulosti cirkevný zbor dobre fungoval a robili sa rôzne aktivity pre deti a dospelých, 
· oprava budovy DHZ a jej prinavrátenie obecným dobrovoľným hasičom, 
· občania by mali záujem o vzdelávacie, kultúrne, športové a aj záujmové aktivity. Celkovo prejavili spokojnosť  so životom v obci.

3.7 Ciele a úlohy KC
Komunitné centrum, ako inštitucionálne zariadenie, poskytuje predovšetkým primárne programy, reagujúc na aktuálne problémy a potreby miestnej komunity. Podobne ako iné programy, zasadené do kontextu prirodzeného prostredia užívateľov sociálnych služieb, komunitné centrum je postavené na myšlienkach posilňovania spoločenskej súdržnosti, presadzovania sociálnej inklúzie vylúčených skupín, zmocňovania na prekonávanie problémov chápaného na individuálnej aj na skupinovej úrovni a budovania občianskych komunít založených na aktívnej participácii ich členov. Hlavným cieľom a poslaním komunitného centra je:
· poskytnutie komplexnej služby jednotlivcovi, rodine ako aj celej miestnej komunite, ktorá z rôznych dôvodov nemá možnosti na svoju vlastnú pomoc, sociálnu mobilitu, získavanie sociálnych zručností či vlastnú sebarealizáciu. 
Cieľom Komunitného centra Rimavská Píla je podporovať sociálnu inklúziu a pozitívne zmeny s dôrazom na celú komunitu v obci. 
Komunitné centrum  Rimavská Píla je zamerané na napĺňanie nasledovných cieľov: 
· Vytvorenie vhodných podmienok pre aktivity s cieľovou skupinou
· Podpora komunitnej práce a získavanie ľudí pre zapájanie sa do spoločných aktivít v rámci obce
· Podpora a získavanie ľudí pre dobrovoľníctvo
· Zlepšovanie sociálnej situácie jednotlivcov a rodín v MRK 
· Začleňovanie sa sociálne vylúčených prijímateľov sociálnej služby do spoločnosti
· Podpora spolupráce s organizáciami, ktoré sa spolupodieľajú na zlepšení situácie sociálne vylúčených osôb (mesto, mestská časť, školy, poskytovatelia zdravotníckych služieb, služby zamestnanosti – úrady práce,...)
· Prevencia sociálno-patologických javov
· Budovanie vzájomnej tolerancie a akceptácie
· Prezentovanie kultúry, zvykov a tradícií
· Podpora zmysluplného trávenia voľného času 
· Pomoc pri uplatňovaní sa na trhu práce
· Podpora detí zo znevýhodneného sociálneho prostredia a eliminovanie bariér v učení
Poskytnuté sociálne služby a podpora komunitného centra vedú užívateľa k jeho integrácii a svojbytnosti.
Komunitná práca tiež spočíva v podpore aktivít členov miestnej komunity k svojpomocnému riešeniu sociálnych problémov v rámci miestneho spoločenstva. Cieľom komunitnej práce je presadzovanie sociálnej zmeny v komunite stanovením spoločných cieľov. Prostriedkom na dosiahnutie cieľa je prijatie želania členov komunity, podnecovanie vhodných lídrov komunity, splnomocňovanie členov komunity a inkluzívne stratégie. Vykonáva sa cestou podpory rastu miestnych skupín k vyššej zodpovednosti za spoločné verejné veci. 
Vedenie a vykonávanie činností pri poskytovaní pomoci cieľovej skupine je náročné a od zamestnancov vyžaduje empatický prístup ku klientom. 
Aktívna komunita je priestor pre jednotlivcov a skupiny, v ktorých sa obyvatelia spoločne a aktívne snažia o naplnenie svojich potrieb. Jedným z nástrojov KC, ako sa aktívne zapojiť do tohto snaženia, je aj dobrovoľníctvo, ktoré vytvára priestor na praktickú a emocionálnu podporu v každodennom živote členov komunity.
4. Akčný plán 
4.1  Komunitná rada 
Komunitná rada v Komunitnom centre na Rimavskej Píle prešla zmenou a začali v nej pôsobiť noví členovia z radov MRK, v čom vidíme pozitívum, pretože takto môže byť lepšia spolupráca medzi členmi rómskej komunity. 
Na prácu dobrovoľníkov boli tiež počas mapovania opätovne priebežne oslovovaní občania, aleje problém získať ich pre dobrovoľníctvo. V súčasnosti máme štyroch dobrovoľníkov, ktorí sa zúčastňujú nepravidelne na aktivitách KC. 

4.2  Identifikácia a analýza vybraného sociálneho problému do akčného plánu
Na základe výsledkov z mapovania potrieb uskutočneného v komunite, sa členovia komunitnej rady rozhodli venovať sa problému s prístupom ku vode v segregovanej lokalite Hrb na Rimavskej Píle, kde v súčasnosti žije približne 40 ľudí. 
Ako zdroj vody im slúži studňa situovaná mimo osady a prívodová hadica bola zrejme poškodená mechanizmami pri ťažbe dreva. Problém sa prejavuje upchávaním sa hadice a znižovaním prietoku vody. V lete v období sucha je celkovo problém s nedostatkom vody a táto tečie iba veľmi slabo. Bolo by potrebné namontovať aj ventil, aby voda neustále nevytekala a v studni sa nazbieralo viacej vody. Tento im bol niekoľkokrát namontovaný pracovníkmi mestského úradu, ale vždy odtiaľ zmizol. V studni sa nachádza aj napadané lístie a tráva a bolo by ju dobré prečistiť a urobiť na nej lepší poklop. Tento problém s vodou už pretrváva dlhodobo. V prípade nedostatku vody si chodia po vodu do blízkeho potôčka alebo do dediny na verejnú studničku Lajtmanka, ktorá je vzdialená asi kilometer od osady. Muži sa aj svojpomocne snažili hľadať chybu vykopaním časti hadice, ale pre zlý terén nemohli pokračovať v prácach. Tiež aj vyčistili studňu od rôznych nečistôt. V čase, keď nie je problém s vodou strácajú motiváciu na jeho riešenie.   
Odôvodnenie:                                                                                                                                                                              
Po diskusii s členmi komunitnej rady a uskutočnení fokusovej skupiny sme sa spolu rozhodli venovať tomuto problému aj pri tvorbe akčného plánu, pretože dostupnosť vody ako základnej životnej potreby, je pre ľudí kľúčová z viacerých dôvodov, ktoré sa dotýkajú nielen základných potrieb na prežitie, ale aj aspektov zdravia, hygieny ako je obyčajné umývanie rúk, zabezpečenie osobnej hygieny, pranie odevov  a socio-ekonomických podmienok.   

Preto je potrebné 
Na vyhodnotenie sa použila metóda Šiestich otázok a SWOT analýza. 

Šesť otázok:
1. Čo je problém?
· hadica sa upcháva a znižuje sa prietok vody
· poškodenie hadice počas ťažby dreva
· nedostatočný tlak a prietok hlavne v období sucha
· studňa je znečistená lístím, trávou a chýba poklop
· chýbajúci ventil, v dôsledku čoho voda neustále vyteká a nestíha sa dopĺňať
2. Kedy nastáva problém?
· je to dlhodobý problém, ktorý sa zhoršuje v lete počas sucha
· obyvatelia sa snažia riešiť situáciu, ale keď voda tečie normálne, riešenie odkladajú
3. Prečo nastáva problém?
· poškodená prívodová hadica pravdepodobne mechanizmami pri ťažbe dreva
· upchatie hadice nečistotami
· zlá údržba studne – napadané lístie a tráva 
· chýba ventil a voda zbytočne vyteká
· slabá motivácia obyvateľov riešiť problém, keď voda tečie a nie sú problémy
4. Kde nastáva problém? 
· studňa je umiestnená mimo osady, čo znižuje kontrolu nad ňou
· v prípade núdze musia ísť po vodu do: 
· potoka (neznáma kvalita vody)
·  verejnej studničky Lajtmanka v obci, ktorá je vzdialená približne 1 km od osady
5. Kto prispel k príčinám problému?
· ľudia mimo osady, ktorí ťažia drevo  a ich mechanizmy mohli poškodiť prívodovú hadicu, ktorou priteká voda do osady
· ľudia v osade, ktorí sa nepravidelne starajú o studňu a nečistia ju
· neznáme osoby, ktoré odmontovali ventil
6. Ako zistíte, že problém nastal?
· problém zistili pracovníčky KC počas mapovania potrieb komunity v lokalite 
· interpretovali ho aj členovia komunitnej rady 

SWOT analýza sociálneho problému
	S – Silné stránky 
	W – Slabé stránky

	· existujúca studňa ako základný zdroj vody – nemusí sa budovať nový zdroj  
· záujem a iniciatíva miestnych obyvateľov – muži sa snažia problém riešiť svojpomocne
· záložné možnosti – potok a verejná studnička (Lajtmanka) v prípade núdze
· skúsenosti s čistením studne a hľadaním závad – obyvateľom nechýba ochota zapojiť sa manuálne.

	· poškodená a upchávajúca sa hadica – znižuje prietok a funkčnosť systému
· studňa mimo osady – obmedzený dohľad a kontrola nad ňou
· chýbajúci ventil – voda neustále vyteká, čím sa nevyužíva efektívne
· znečistená studňa – lístie, tráva, zlý poklop
· nízka motivácia dlhodobo riešiť problém, keď voda aktuálne tečie
· nevhodný alebo ťažko prístupný terén – sťažuje opravy a údržbu

	O – Príležitosti
	T  - Ohrozenia

	· možnosť získať podporu od samosprávy alebo neziskových organizácií na opravu alebo modernizáciu systému
· zriadenie lepšieho zabezpečenia studne – nový poklop, ochrana pred znečistením
· montáž ventilu – umožní reguláciu a efektívnejšie využitie vody
· zvýšenie povedomia o význame pravidelnej údržby medzi obyvateľmi
· zváženie alternatívnych riešení – zber dažďovej vody, iný typ čerpadla, nadzemná nádrž
	· zhoršujúce sa klimatické podmienky – horúce a suché letá môžu znížiť hladinu vody v studni
· ďalšie poškodenie hadice alebo infraštruktúry – najmä ak pokračuje ťažba dreva
· zhoršenie kvality vody – kontaminácia z lístia, trávy alebo povrchovej vody
· úplné vyschnutie studne – najmä pri neustálom vytekaní bez regulácie
· závislosť na vzdialených alternatívnych zdrojoch – fyzická náročnosť nosenia vody z Lajtmanky



4.3. Stanovenie hlavného cieľa
Z mapovania potrieb komunity a diskusií s občanmi bola stanovená častejšie opakovaná  potreba prístupu ku vode v segregovanej lokalite. 
Hlavným cieľom je zabezpečiť stabilný, hygienicky nezávadný a dostatočný prívod vody do osady počas celého roka. podľa aktuálnych možností osady a dostupnej podpory

4.4 Plánovanie akčného plánu 
Počas mapovania sme zistili potrebu riešenia dlhodobého problému s vodou v segregovanej lokalite Hrb v mestskej časti Tisovca - Rimavská Píla. Príčinou tohto problému je znečistená studňa, z ktorej voda často netečie kvôli nízkej hladine vody alebo upchatej či poškodenej hadici, ktorou priteká voda zo studne do osady. Táto je zrejme poškodená dôsledkom prechodu ťažkých mechanizmov úsekom kde je uložená hadica.  V letných mesiacoch, keď sú dlhšie obdobia bez zrážok je problém s nedostatkom vody a táto tečie iba veľmi slabo. Preto by bolo dobré namontovať aj výpustný ventil, aby sa v studni nazbieralo viacej vody. Vhodné by bolu upraviť aj okolie vyústenia prívodnej hadice, aby tu nebolo blato a eliminovala sa možnosť vzniku prípadných úrazov. V čase nedostatku vody si chodia obyvatelia osady po vodu na studničku v dedine, ktorá je vzdialená približne 1 km od osady. Tento problém pretrváva už dlhšiu dobu, niekoľko rokov a vyvrcholilo to túto zimu, ktorá bola suchá a bez zrážok. To spôsobilo nízku hladinu vody a preto prestala tiecť úplne. Problém zasahuje ľudí žijúcich v segregovanej lokalite Hrb. V súčasnosti je to približne 40 ľudí, z čoho prevažná väčšina sú deti a seniori. Toto celé sme spolu vyhodnotili ako hlavný sociálny  problém v tejto lokalite, ktorému je potrebné venovať pozornosť na zlepšenie životnej situácie ľudí tu žijúcich. 
Komunitná rada po diskusii určila hlavný cieľ akčného plánu – Zabezpečenie  prístupu  ku zdroju pitnej vode pre obyvateľov segregovanej lokality Hrb.
Rozčlenili ho na čiastkové ciele, ktoré sú rozplánované v období máj 2025 – september 2025. Boli vypracované aktivity KC, určené zodpovedné osoby, merateľné ukazovatele, navrhnutý časový plán a zodpovedné osoby za jednotlivé úlohy, zapojenosť ľudí a zhodnotené riziká, ktoré by mohli ovplyvniť plnenie akčného plánu. 
Akčný plán na rok 2025 tvorí prílohu tohto Plánu komunitného centra Tisovec, mestská časť Rimavská Píla.
. 
4.5 Monitorovanie plnenia cieľov
Monitorovanie napĺňania cieľov bude  kvalitatívne aj kvantitatívne. Bude sa vykonávať na základe určených merateľných ukazovateľov ku jednotlivým čiastkovým cieľom rozpracovaným v tabuľke Akčného plánu.  
5. Záver
Komunitné centrum je miestom, kde sa poskytuje podpora jednotlivcom a skupinám zo sociálne znevýhodnených alebo ohrozených komunít. Prínosom komunitného centra pre ľudí je posilnenie sociálnych väzieb a pocitu spolupatričnosti a lepšia integrácia ohrozených skupín do spoločnosti. Má aj zásluhu na zvyšovaní životných šancí  prekonávaním prekážok a podporovaním osobného rastu členov komunity a celkovom zvyšovaní kvality ich života. 
Činnosť komunitného centra môže slúžiť ako inšpirácia a motivácia pre ľudí, ktorí chcú pomáhať ľuďom v núdzi a rodinám zo sociálne znevýhodneného prostredia rovnako ako aj všetkým obyvateľom obce. Ponúka nápady a inšpirácie vyplývajúce z individuálnych potrieb ľudí, so snahou podporovať u nich chuť vzdelávať sa, podporiť ich sebarealizáciu, nájsť spôsob spolupráce rómskeho aj nerómskeho obyvateľstva danej lokality. Prostredníctvom detí sa usiluje vzbudiť záujem rodičov o spoločné aktivity, prostredníctvom ktorých je možné iniciovať vnútorné sily na zmeny. Činnosť komunitného centra bola doplnená o komunitnú prácu, ktorá má priniesť do komunity zlepšenie životných podmienok, posilnenie komunity, jej aktivizáciu, aby si jej členovia vedeli zlepšiť svoj život. 
Komunitné centrum je otvorené pre všetkých ľudí, ktorí potrebujú pomoc alebo chcú svoj voľný čas tráviť inak ako doteraz a venovať kúsok so seba iným ľuďom. Činnosť komunitného centra prináša nový život do obce a má potenciál stať sa miestom na spoznávanie  a stretávanie sa ľudí, ktorí sa v minulosti obchádzali a neraz aj odsudzovali. Dáva túto  možnosť spoznať niečo nové každému človeku v komunite. 

Príloha: 
1x Akčný plán Komunitné centrum Tisovec – Rimavská Píla
Akčný plán 2025.xlsx

